Μιχάλης Χουρδάκης

Ο Μιχάλης Χουρδάκης (Θεσσαλονίκη, 1 Μαΐου 1976) είναι Έλληνας πολιτικός και καθηγητής στο Τμήμα Ιατρικής του Αριστοτελείου Πανεπιστημίου Θεσσαλονίκης. Εξελέγη βουλευτής Α΄ Θεσσαλονίκης με την Πλεύση Ελευθερίας και από τον Οκτώβριο του 2023 είναι ανεξάρτητος βουλευτής. Τον ίδιο μήνα, επιλέχθηκε ως εκπρόσωπος των ανεξάρτητων βουλευτών στη Διάσκεψη των Προέδρων της Βουλής των Ελλήνων. 

Τον Ιανουάριο του 2025, ανακοίνωσε την ένταξή του στο Κίνημα Δημοκρατίας, που μετονομάστηκε σε Δημοκράτες - Προοδευτικό Κέντρο, αναλαμβάνοντας καθήκοντα εκπροσώπου Τύπου.

 Βιογραφικά στοιχεία 
Γεννήθηκε στη Θεσσαλονίκη όπου μεγάλωσε και ολοκλήρωσε τις εγκύκλιες σπουδές του. Σπούδασε στην Ελλάδα και τη Γερμανία και κατέχει πτυχία από το Τμήμα Επιστήμης Διαιτολογίας και Διατροφής του Χαροκοπείου Πανεπιστημίου και το Τμήμα Ιατρικής του Αριστοτελείου Πανεπιστημίου Θεσσαλονίκης. Κατέχει επίσης μεταπτυχιακό τίτλο στην Δημόσια Υγεία από την Εθνική Σχολή Δημόσιας Υγείας. Κατά τη διάρκεια της διδακτορικής του διατριβής, υπήρξε υπότροφος του Ιδρύματος Σπύρου Χαροκόπου και Ευαν. Χαροκόπου-Πετρούτση. Κατέχει ειδικότητα στην Γενική/Οικογενειακή Ιατρική και εργάστηκε ως επιμελητής στο Division of Metabolic and Nutritional Medicine στο Dr. von Hauner Children’s Hospital του Ludwig-Maximillian’s-University of Munich κατά την περίοδο 2013-14.  

Είναι πατέρας τριών παιδιών. Πατέρας του είναι ο συνταξιούχος Καθηγητής Ιατροδικαστικής Κωνσταντίνος Χουρδάκης με καταγωγή από το Αρχοντικό Αρκαλοχωρίου. Μητέρα του είναι η συνταξιούχος συμβολαιογράφος και ανεξάρτητη βουλευτής Β΄ Θεσσαλονίκης (εκλεγείσα το 2023 με την Πλεύση Ελευθερίας), Αρετή Παπαϊωάννου. Θείος του είναι ο Μανώλης Χουρδάκης, πρώην αρχηγός της ΕΛ.ΑΣ.

 Ακαδημαϊκή σταδιοδρομία 
Από το 2014 υπηρετεί ως μέλος ΔΕΠ στο Τμήμα Ιατρικής της Σχολής Επιστημών Υγείας του Α.Π.Θ. και σήμερα είναι Τακτικός Καθηγητής με γνωστικό αντικείμενο «Υγιεινή – Ιατρική Διατροφολογία». Έχει λάβει πάνω από 30 βραβεία για το επιστημονικό, ερευνητικό και ακαδημαϊκό του έργο από την Κοσμητεία της Σχολής.

Ίδρυσε το Μεταπτυχιακό Πρόγραμμα Σπουδών στο Τμήμα Ιατρικής «Εφαρμοσμένη Διατροφή και Προαγωγή Υγείας», και αποτελεί τον υπεύθυνο του υποχρεωτικού μαθήματος «Κλινική Διατροφή» και του επιλεγόμενου μαθήματος «Αρχές Κλινικής Διατροφής». Είναι διευθυντής του WHO Collaborating Center for Quality of Life and Well-being, μαζί με τον Κωνσταντίνο Φουντουλάκη (Τομέας Διατροφής και Ψυχικής Υγείας αντίστοιχα).

Έχει διατελέσει επιστημονικός υπεύθυνος σε πληθώρα ερευνητικών χρηματοδοτούμενων προγραμμάτων στην Ελλάδα και το εξωτερικό. Επιπροσθέτως, είναι υπεύθυνος της επιστημονικής ομάδας «Nutriclab», την οποία ίδρυσε το 2018. 

 Πολιτική σταδιοδρομία 
Ο Χουρδάκης εντάχθηκε στην Πλεύση Ελευθερίας και συμμετείχε ως υποψήφιος στις ευρωεκλογές του 2019, στις βουλευτικές εκλογές του 2019 και του Μαΐου του 2023 χωρίς να εκλεγεί. Εξελέγη βουλευτής Α΄ Θεσσαλονίκης στις εκλογές του Ιουνίου του 2023 και ανέλαβε καθήκοντα κοινοβουλευτικού εκπροσώπου. Τον Οκτώβριο του 2023, διεγράφη από την κοινοβουλευτική ομάδα και παρέμεινε ανεξάρτητος βουλευτής.

Τον Οκτώβριο 2024 επιλέχθηκε από τους ανεξάρτητους βουλευτές για να τους εκπροσωπεί στη Διάσκεψη των Προέδρων της Βουλής, θέση από την οποία παύθηκε μετά από μία εβδομάδα, για να οριστεί εκ νέου μετά από μία εβδομάδα.

Τον Ιανουάριο του 2025, ανακοινώθηκε η ένταξή του στο Κίνημα Δημοκρατίας, στο οποίο και ανέλαβε καθήκοντα Εκπροσώπου Τύπου.

Kατά την κοινοβουλευτική θητεία του έχει αποτελέσει μέλος των επιτροπών Οικονομικών Υποθέσεων, Κοινωνικών Υποθέσεων, Παραγωγής και Εμπορίου, Κοινοβουλευτικής Δεοντολογίας και της Υποεπιτροπής για την Παρακολούθηση του Συστήματος Κοινωνικής Ασφάλισης.

 Λοιπή δραστηριότητα 
Ο Χουρδάκης έχει συμμετάσχει σε διοικητικά όργανα ελληνικών και διεθνών εταιρειών, και είναι εκ των ιδρυτών της Ελληνικής Εταιρείας Ιατρικής/Κλινικής Διατροφής & Μεταβολισμού (GrESPEN). 

Κατά το διάστημα 2020-4 ήταν υπεύθυνος της εκπόνησης τεκμηριωμένων οδηγιών (guidelines) της Ευρωπαϊκής Εταιρείας Κλινικής Διατροφής και Μεταβολισμού (ESPEN), ενώ είναι κύριος συγγραφέας των γερμανικών τεκμηριωμένων οδηγιών για τη δυσλιπιδαιμία σε παιδιατρικό πληθυσμό.

 Παραπομπές 

Κατηγορία:Βουλευτές εκλεγμένοι με την Πλεύση Ελευθερίας
Κατηγορία:Βουλευτές Α΄ Θεσσαλονίκης
Κατηγορία:Έλληνες βουλευτές διαγραφέντες
Κατηγορία:Έλληνες πανεπιστημιακοί του 20ού αιώνα